DECRETO 239/2004, do 23 de setembro, polo que se declara, en concreto, a utilidade pública e se dispón a urxente ocupación, para efectos de expropiación forzosa, dos bens e dereitos afectados polas obras do proxecto de acondicionamento de marxes en Rodeiro. Acondicionamento do río Rodeiro ao seu paso pola vila, 1ª fase. Rodeiro (Pontevedra), de clave OH.436.471/ex.
CONSELLERÍA DE MEDIO AMBIENTE — III. OUTRAS DISPOSICIÓNS — 06/10/2004

A Comunidade Autónoma de Galicia asume, de acordo co artigo 27.7º do seu Estatuto de autonomía, a competencia exclusiva en materia de obras públicas que non teñan a cualificación legal de interese xeral do Estado, sempre que a súa execución ou explotación non afecte outra Comunidade Autónoma ou provincia. Así mesmo, e de conformidade coa epígrafe 12 do citado artigo, ten atribuída a competencia exclusiva respecto dos aproveitamentos hidráulicos, canais e regadíos cando as augas discorran integramente dentro do territorio de Galicia, sen prexuízo do disposto no artigo 149.1º.22 da Constitución de 1978.
Con data do 15 de xullo de 2004 o presidente da Empresa Pública de Obras e Servizos Hidráulicos aprobou o expediente de información pública e definitivamente o proxecto de acondicionamento de marxes en Rodeiro. Acondicionamento do río Rodeiro ao seu paso pola vila, 1ª fase. Rodeiro (Pontevedra), de clave OH.436.471/ex. Esta actuación está cofinanciada polo Fondo Europeo de Desenvolvemento Rexional da Unión Europea nun setenta e cinco por cento.
As obras necesarias para o acondicionamento de leitos fluviais, así como para a mellora do abastecemento e saneamento de auga e as destinadas á solución de problemas de riadas e inundacións, foron expresamente declaradas de utilidade pública pola disposición adicional terceira da Lei 5/2000, do 28 de decembro, de medidas fiscais e de réxime orzamentario e administrativo. Así mesmo, a aprobación dos proxectos de obras hidráulicas pola Administración hidráulica de Galicia leva implícita a declaración de utilidade pública e a necesidade de ocupación dos bens e dereitos afectados para os efectos da súa expropiación forzosa, de ocupación temporal, de imposición ou modificación de servidumes, de conformidade coa disposición adicional segunda da Lei 8/1993, do 23 de xuño, reguladora
da Administración hidráulica de Galicia, na súa redacción dada pola Lei 8/2001, do 2 de agosto, de protección da calidade das augas das rías de Galicia e de ordenación do servizo público de depuración de augas residuais urbanas.
A Dirección Xeral de Calidade e Avaliación Ambiental da Consellería de Medio Ambiente formulou, pola Resolución do 14 de outubro de 2003, a preceptiva declaración de efectos ambientais do proxecto.
As obras que motivan esta expropiación refírense ao acondicionamento e limpeza do río Rodeiro no tramo comprendido entre a rúa da Piscina e a Avenida Lalín-Monforte do núcleo de Rodeiro (Pontevedra).
Considérase xustificada a urxente ocupación dos bens e dereitos precisos para a execución do proxecto técnico sinalado consistente en levar a cabo directamente e coa máxima celeridade determinadas actuacións públicas de carácter hidráulico sobre o leito fluvial do río Rodeiro motivadas esencialmente, e como así resulta acreditado no expediente, pola necesidade inaprazable de eliminar a contaminación existente e imprescindible de aumentar a capacidade de desaugamento deste tramo de cara a, por unha banda, evitar o grave perigo que supoñen as continuas enchentes que anegan parte do núcleo urbano de Rodeiro, así como, por outra, restaurar, mellorar e manter hidrolóxica e ambientalmente o río, combinando, en ambos casos, de xeito equilibrado as condicións de estabilidade estrutural coa recuperación e rexeneración do contorno ribeireño natural, contribuíndo a garantir a calidade das augas e a protección do patrimonio natural, preservando os intereses públicos e xerais en materia de
seguridade pública e ambiente e avanzando no urxente cumprimento dos obxectivos básicos e substanciais marcados no Plan Hidrolóxico de Galicia-Costa, aprobado polo Real decreto 103/2003, do 24 de xaneiro.
Os bens e dereitos nos que se concreta a declaración de urxente ocupación figuran no expediente, que se someteu no seu día ao trámite de información pública na forma e datas que constan nel.
A Empresa Pública de Obras e Servizos Hidráulicos asumirá a condición de beneficiaria ao abeiro do Decreto 125/1996, do 7 de marzo, polo que se aproban os estatutos deste ente público pertencente á Administración hidráulica de Galicia e adscrito á Consellería de Medio Ambiente.
A competencia para a declaración de urxente ocupación tena atribuída o Consello da Xunta de Galicia segundo o disposto no artigo 2 do Decreto 24/1987, do 29 de xaneiro, sobre asunción de competencias en materia de obras hidráulicas.
Por canto antecede e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa do 16 de decembro de 1956 e concordantes do seu Regulamento do 26 de abril de 1957, por proposta do con
selleiro de Medio Ambiente e logo de deliberación do Consello da Xunta de Galicia, na súa xuntanza do vinte e tres de setembro de dous mil catro,
DISPOÑO:
Artigo único.-Declarar, en concreto, a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación forzosa, do proxecto de acondicionamento de marxes en Rodeiro. Acondicionamento do río Rodeiro ao seu paso pola vila, 1ª fase. Rodeiro (Pontevedra), promovido pola Administración hidráulica de Galicia.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e tres de setembro de dous mil catro.
Manuel Fraga Iribarne
Presidente
José Manuel Barreiro Fernández
Conselleiro de Medio Ambiente